Preek agtergrond | Diakonos
Goeiemôre! Die vyfde Sondag van Koninkrykstyd en gister (4 Julie) was ook die 100ste dag van grendeltyd!! Baie seën en 'n goeie familietyd julle toegewens.
Hier is 'n oulike Afrikaanse Kerkjaar kalender om vir die kinders te wys hoekom vandag al die 5de Sondag van Koninkrykstyd is en waar dit inpas in die jaar.
'n Lekker op en wakker lied, net vir ingeval jy nog vakerig voel! "Loof Die Here Want Hy Is Goed · Louis Brittz".
En so as 'n uitdaging, as jy die video kyk, kyk of jy van my toer herdenkinge kan raaksien 😉 Ook al lus vir kamp en uitkom!
Die video op YouTube of Kerkaanlyn.
Vir Audio alleen as jou data min is: Anchor, Apple Podcasts of Spotify.
'n Pragtige Nederlandse lied om na die tyd te luister, "Komt allen die vermoeid en belast zijn"
"25 In daardie tyd het Jesus gesê: "Ek loof U, Vader, Here van hemel en aarde, dat U hierdie dinge vir slim en geleerde mense verberg en dit aan kindertjies bekend gemaak het. 26 Ja, Vader, want so het U dit goedgevind. 27 Alles is deur my Vader aan My toevertrou. En niemand ken die Seun nie, behalwe die Vader, en niemand ken die Vader nie, behalwe die Seun en elkeen aan wie die Seun Hom bekend wil maak. 28 "Kom na My toe almal wat vermoeid en swaar belas is, en Ek sal julle rus gee. 29 Neem my juk op julle en leer van My, omdat Ek sagmoedig en nederig van hart is, en julle sal rus vind vir julle gemoed. 30 Want my juk is draaglik en my las is lig.""
12:1 In daardie tyd het Jesus op die Sabbat deur die gesaaides geloop. Sy dissipels het honger geword en hulle het begin om die are te pluk en te eet. 2 Toe die Fariseërs dit sien, sê hulle vir Hom: "Kyk, u dissipels doen iets wat op die Sabbat nie toelaatbaar is nie."
"I'm so over it" sê my dogter hierdie week. En ek dink dis baie van ons se gevoelens. Ons is moeg van beperkings op ons bewegings, moeg om nie te kan ontspan soos ons gewoond is nie, moeg van politici se reëls wat nie altyd vir ons sin maak nie. Moeg, veral van 'n onderliggende vrees – hoe lank nog, gaan ek en my geliefdes dit oorleef?
Vir almal wat so voel, klink Jesus se woorde of dit spesiaal vir ons gesê is (:28): "Kom na My toe almal wat vermoeid en swaar belas is, en Ek sal julle rus gee."
Hierdie uitnodiging van Jesus pas in by die Bybel se boodskap van die dag van rus, die Sabbat. 'n Geskenk om vir ons lewe te gee, 'n geskenk om vir ons te wys dat die lewe nie net 'n dolle gejaag is nie. Maar waar is hierdie geskenk as ons so moeg is….?
Jesus se woorde dat Sy juk rus bring sou baie vreemd geklink het vir die mense van Sy tyd. Die Rabbis het na die juk van God se wet en die juk van God se Koninkryk verwys. Jesus se juk, in terme van die verse net hierna, Jesus se sabbat, is nie 'n juk wat swaar druk nie, nee, dit is 'n juk van genade en liefde. Onthou dat wanneer God vir Israel die sabbat skenk, begin dit altyd met 'n herinnering aan die tyd van slawerny in Egipte, 'n herinnering ook aan God se genade en liefde wat hulle uitgelei het (Deut 5:6, Eks 20:2).
Om vanuit Jesus se rus, God se sabbat, te leef, behels dus 'n sekere kyk na die wêreld. 'n Kyk wat erken dat ons dié Een dien wat "Here van die Sabbat" is (Matt 12:8). Nie politici of siektes of ekonomiese probleme of vrees of enigiets is te erg vir Hom nie.
Hoe hoor ons hierdie woorde? Hoe kan ons dit regkry om hieruit te leef? Die evangelie van Matteus word soms die "onderwyser se evangelie" genoem, wat regdeur die evangelie leer Jesus Sy dissipels, volgelinge en die mense wat na Hom toe kom. Hy leer hulle, want hulle moet verstaan Wie Hy is, wat hy bring, wat Sy boodskap is. Eers dan kan hulle self so leef en sodoende ander leer.
Ook hier, hier waar Jesus rus aanbied is Hy besig om hulle te leer. Is Hy besig om die wysheid van die wêreld, die wysheid van die Rabbis omver te gooi. Die Rabbis het gesê ons moet die wet ken sodat ons dit kan gehoorsaam. Jesus sê dat as ons Hom ken, dan het ons rus, dan kan ons gehoorsaam aan die Vader leef.
Wanneer ons nie weet watter kant toe nie, wanneer ons moedeloos is, wanneer ons vreesbevange, bekommerd, radeloos is, is dit dalk goed om Jesaja se woorde te onthou:
Jesaja 40:27-31: "Waarom sê jy dan, Jakob, waarom kla jy, Israel: "Die Here sien nie raak wat van my word nie, my reg gaan by my God verby"?
28 Weet jy dan nie, het jy nog nie gehoor nie? Die Here is die ewige God, Skepper van die hele aarde. Hy word nie moeg nie, Hy raak nie afgemat nie en sy insig is ondeurgrondelik. 29 Hy gee die vermoeides krag, Hy versterk dié wat nie meer kan nie.
31 …dié wat op die Here vertrou, kry nuwe krag. Hulle vlieg met arendsvlerke, hulle hardloop en word nie moeg nie, hulle loop en raak nie afgemat nie.
In hierdie uitmergelende tyd, hierdie vreemde tyd, hierdie hartseer tyd, hierdie tyd, so lyk dit ook, van die leun en verdraaiings, kom God se waarheid. Hy skenk rus, Hy skenk vrede, al hoe lyk die omstandighede rondom ons hoe vreemd en verward.
"Kom na My toe almal wat vermoeid en swaar belas is, en Ek sal julle rus gee" (Matt 11:28). Is jy ook "over it?" Daar is rus!